Diviers
miârs di personis a àn rispuindût al apel de organizazion pai
dirits linguistics Queremos Galego e ai 27 di Zenâr a àn partecipât
ae manifestazion che si è tignude a Sant Jacum di Galizie (Santiago
de Compostela) par domandâ che il decret sul plurilinguisim dât fûr
dal guvier galizian al vegni ritirât. Cun di fat, di là dal non, il
proviodiment al rapresente un pas indaûr rispiet ae leç di
normalizazion linguistiche e, in plui di un pont fondamentâl, al à
vût ancje il parê negatîf dal tribunâl superiôr de Galizie. Cun
chest decret e cu la riforme scolastiche che il guvier spagnûl al
vûl meti in vore, a disin i organizadôrs de manifestazion, il
galizian si ricjatarà a ocupâ inte scuele une posizion dal dut
residuâl. In place, in plui di tancj citadins, a jerin i
rapresentants di cetantis associazions, di ducj i partîts di
oposizion, dai sindacâts principâi e des organizazions dai
students. Dûrs i coments dai rapresentants de oposizion cuintri dal
guvier galizian in cjarie (PP): il segretari dal Partît Socialist de
Galizie, Pachi Vázquez, al à declarât che al è indecent che “il
prin nemì dal galizian, o sei dal element identitari principâl de
Galizie, al sedi propit il guvier galizian”; Xosé Manuel Beiras,
puartevôs di Alternativa Galega de Esquerda, al à dite che il
guvier in cjarie al mostre il probleme tipic di colonizâts, o sei
chel di pandi “autoodi e dispresit pai valôrs dal so popul”.
Font:
Praza Pública, 28/01/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn glg_Latn